Genesi 40 | Beibele Inthaneteng | Phetolelo ya Lefase le Lefsa
40 Bjale ka morago ga dilo tšeo motšheladino+ wa kgoši ya Egipita le moapei wa dinkgwa ba senyetša mong wa bona, yona kgoši ya Egipita.+
2 Farao a galefela bahlankedi bao ba gagwe ba babedi,+ e lego yo mogolo wa batšheladino le yo mogolo wa baapei ba dinkgwa.+
3 A ba lahlela kgolegong ya ntlo ya molaodi wa bahlapetši,+ ntlong yeo e lego kgolego,+ e lego moo Josefa e bego e le mogolegwa gona.
4 Ke moka molaodi wa bahlapetši a laela Josefa gore a be le bona gomme a ba lete;+ ba fetša matšatši ba le kgolegong.
5 Motšheladino gotee le moapei wa dinkgwa ba kgoši ya Egipita bao e bego e le bagolegwa ntlong ya kgolego+ ba lora ditoro,+ yo mongwe le yo mongwe a lora toro ya gagwe bošegong botee,+ gomme toro ya yo mongwe le yo mongwe e be e na le tlhathollo+ ya yona.
6 Ge Josefa a etla go bona mesong, a re ge a ba lebelela a bona ba nyamile.+
7 A botšiša bahlankedi bao ba Farao bao a bego a na le bona kgolegong ya ntlo ya mong wa gagwe a re: “Go re’ng lehono difahlego tša lena di hlafile?”+
8 Ge a re’alo ba re go yena: “Re lorile ditoro gomme ga go yo a ka re hlathollelago tšona.” Ka gona Josefa a re go bona: “A ga le tsebe gore ditlhathollo di tšwa go Modimo?+ Anke le mpotšeng ditoro tšeo.”
9 Yo mogolo wa batšheladino a laodišetša Josefa toro ya gagwe gomme a re go yena: “Torong ya ka ke bone morara pele ga ka.
10 Morareng woo go be go na le dithabe tše tharo gomme o be o bonagala o hloga mahlare.+ Wa thunya matšoba. Diterebe tše di lego mašihleng a wona tša butšwa.
11 Senwelo sa Farao se be se le ka seatleng sa ka gomme nna ka tšea diterebe tšeo ka di gamolela ka senwelong sa Farao.+ Ka morago ga moo ka neela Farao senwelo seo ka seatleng.”+
12 Ke moka Josefa a re go yena: “Tlhathollo ya yona še:+ Dithabe tše tharo ke matšatši a mararo.
13 Matšatši a mararo go tloga bjale Farao o tla go lokolla a go bušetša mošomong wa gago;+ wena o tla nea Farao senwelo sa gagwe ka seatleng, go etša peleng ge o be o le motšheladino wa gagwe.+
14 Lega go le bjalo, gateetee ge dilo di go sepelela gabotse o nkgopole,+ o ntire ka botho gomme o botše Farao ka nna hle,+ o nntšhe mo ntlong ye.
15 Gobane ke utswitšwe nageng ya Baheberu;+ mo le gona ga se ka dira selo se se swanelwago ke gore ba mpee ka mo moleteng wa kgolego.”+
16 Ge yo mogolo wa baapei ba dinkgwa a bona gore Josefa o neile tlhathollo e botse, le yena a bolela le Josefa a re: “Le nna ke lorile, gomme torong yeo ke lorile ke rwele diroto tše tharo tša dinkgwa tše tšhweu hlogong,
17 ka serotong sa ka godimodimo go be go na le dijo tša Farao tša mehutahuta,+ dijo tšeo di apeilwego ke moapei wa dinkgwa, gomme go be go na le dinonyana+ tšeo di bego di eja dijo tšeo di lego ka serotong seo se bego se le hlogong ya ka.”
18 Ke moka Josefa a araba a re: “Tlhathollo ya yona še:+ Diroto tše tharo ke matšatši a mararo.
19 Matšatši a mararo go tloga bjale Farao o tla go lokolla a go kgaola hlogo gomme a go fega koteng;+ dinonyana di tla ja dinama tša gago.”+
20 Bjale letšatšing la boraro e be e le letšatši la matswalo+ a Farao, gomme a direla bahlanka ba gagwe ka moka monyanya. Ke moka ya re ge bahlanka ba gagwe ba le fao a lokolla yo mogolo wa batšheladino le yo mogolo wa baapei ba dinkgwa.+
21 A bušetša yo mogolo wa batšheladino ba gagwe mošomong wa gagwe, gomme motšheladino+ yoo a nea Farao senwelo sa gagwe ka seatleng.
22 Eupša a fega+ yo mogolo wa baapei ba dinkgwa go etša ge Josefa a ba hlatholletše.+
23 Lega go le bjalo, yo mogolo wa batšheladino a se gopole Josefa, a mo lebala.+